V. Palko, poslanec: (2007-05-18):
Musím povedať, že čo sa týka poslancov Smeru, aspoň teda niektorých, tak oceňujem aspoň to, že úprimne hovoria, že tento boj za zachovanie daňovej zvrchovanosti zvádzať nemienia, že treba zohľadňovať záujmy rôznych iných štátov v Európskej únii, nie záujmy slovenské. A predseda vlády povedal, že tiež tento boj zvádzať nebude a že ustúpi. Ale práve preto sa mi zdá byť trošku absurdné, keď sa politici HZDS tvária, že niet o čom rokovať, keď sa pán Mečiar tvári, že niet žiadneho seriózneho zámeru Európskej komisie dane harmonizovať. Vážený pán poslanec Mečiar, prečítajte si, prosím pekne, ešte raz dôvodovú správu k tejto deklarácii. Tam sa uvádza konkrétne oznámenie Európskej komisie, v ktorom sa oznamuje, a to je už oficiálny dokument, že v roku 2008 bude pripravená smernica Európskej komisie, pripravuje ju pán komisár Kovács, a že táto smernica bude hovoriť, že bude smernicou o harmonizácii priamych daní, daní z príjmu právnických osôb, aspoň čo sa týka základu dane. Túto istú výčitku teda adresujem aj pánu poslancovi Urbánimu. Tváriť sa, že niet o čom rokovať, je jednoducho zatajovanie skutočností a je to pštrosia politika. Rád by som zareagoval na slová pána poslanca Haleckého z Hnutia za demokratické Slovensko. Pán poslanec Halecký povedal tiež veľmi prekvapujúci výrok, že nevstupovali sme do Európskej únie preto alebo nebrali nás tam preto, aby sme si mohli dneska rozhodovať o tom, aké budú priame dane. Inak musím povedať, že tento výrok, keď zaznel, pán poslanec Halecký, tak istý výdych nevôle zaznel aj v radoch poslancov HZDS a niektorých ďalších poslancov vládnej koalície, lebo to je naozaj trošku priveľa, musím povedať. Vážený pán poslanec, rád by som vás upozornil na niektoré také základné fakty úplne na basic úrovni, že keď sme vstupovali do Európskej únie, bolo to k 1. máju 2004, tak vtedy boli pre nás záväzné všetky skutočnosti z vtedy platného európskeho práva, práva Európskej únie. Toto európske právo nikto nespochybňoval ani nespochybňuje. Keď sme chceli vstúpiť do Únie, tak, samozrejme, boli sme povinní všetko toto rešpektovať. Vedeli sme, čo je cena za náš vstup do Európskej únie. Ale, vážený pán poslanec Halecký, od 1. mája 2004 sme už tiež suverénna časť, rovnoprávna zložka Európskej únie. A máme plné právo aj my určovať naďalej, ako sa budú vyvíjať osudy jednak naše aj osudy Európskej únie. To znamená, že máme plné právo dneska alebo súhlasiť s daňovou harmonizáciou, alebo nesúhlasiť s daňovou harmonizáciou. Čiže, pán poslanec Halecký, nebojme sa toho, naozaj pokojne môžeme prijímať rozhodnutia. A ak tento parlament prijme rozhodnutie o tom, že chceme si naďalej ponechať právo rozhodovať o priamych daniach, ak tak rozhodne podľa tej deklarácie, ktorá je podľa ústavného zákona, tak bude to právne záväzné pre všetkých členov vlády Slovenskej republiky, aj pre premiéra. A keď premiér alebo minister financií súčasný alebo v budúcnosti  ďalší na pôde Európskej únie povedia, že jednoducho nemôžu v tejto veci ustúpiť, tak budú mať krytie parlamentu Slovenskej republiky. A to každý bude musieť zobrať do úvahy. Ešte by som sa chcel dotknúť aj toho, na čo reagoval pán kolega Mikloško, keď spomenul všetky tie vaše poznámky, ktoré sú o tom, ako hlasovali niektorí poslanci dnešnej opozície v roku 1992. No veď v poriadku, ja som napr. pri tom nebol, ale viem, že za tých 17 rokov sme na to veľakrát odpovedali, veľakrát sme to vysvetľovali. Dneska sa mi to už nežiada. A musím povedať, že, vážení páni poslanci z vládnej koalície, pýtam sa: Je to jediná vaša poznámka, ako dokážete zareagovať na súčasnosť? To je to jediné, čo dokážete povedať, keď stojíte pred otázkou, prečo neviete podporiť evidentný národno-štátny záujem dneska? Vychádzam z toho, že asi je to vaša jediná možná odpoveď, keď sa vraciate do toho, čo bolo pred 15 rokmi. A chápem to ako istý príznak akejsi historickej vyčerpanosti, že už neviete, o čom sú dneska národno-štátne záujmy Slovenskej republiky a čo sú dnešné výzvy doby.